L-UE kkundannat bil-qawwa l-azzjonijiet illegali kontinwi tat-Turkija fil-Lvant tal-Mediterran Illum, il-Kunsill adotta qafas ta' miżuri restrittivi bħala reazzjoni għall-attivitajiet mhux awtorizzati ta' tħaffir mit-Turkija fil-Lvant tal-Mediterran. Il-qafas ser jagħmilha possibbli li jkun hemm sanzjonijiet kontra individwi jew entitajiet responsabbli għal jew involuti f' attivitajiet mhux awtorizzati ta' tħaffir għal idrokarburi fil-Lvant tal-Mediterran Is-sanzjonijiet jikkonsistu minn projbizzjoni fuq l-ivvjaġġar lejn l-UE u ffriżar tal-assi għal persuni, u ffriżar tal-assi għal entitajiet. Barra minn hekk, persuni u entitajiet mill-UE ser ikunu pprojbiti milli jagħmlu fondi disponibbli lil dawk elenkati. Il-qafas għall-miżuri restrittivi jagħmilha possibbli li jitpoġġew taħt sanzjonijiet: il-persuni jew l-entitajiet responsabbli għall-attivitajiet ta' tħaffir relatati mal-esplorazzjoni u l-produzzjoni ta' idrokarburi mhux awtorizzati minn Ċipru fil-baħar territorjali, iż-żona ekonomika esklussiva (EEZ) jew il-blata kontinentali tiegħu. Dawn l-attivitajiet ta' tħaffir jinkludu, meta ż-żona ekonomika esklussiva jew il-blata kontinentali ma ġietx delimitata skont id-dritt internazzjonali, l-attivitajiet li jistgħu jipperikolaw jew ifixklu milli jintlaħaq tali ftehim ta' delimitazzjoni; persuni jew entitajiet li jipprovdu appoġġ finanzjarju, tekniku jew materjali għall-attivitajiet ta' tħaffir imsemmijin hawn fuq; persuni jew entitajiet assoċjati magħhom. Id-deċiżjoni ta' llum hija segwitu dirett għall-konklużjonijiet tal-Kunsill tal-14 ta' Ottubru 2019, li ġew approvati mill-Kunsill Ewropew fis-17 u t-18 ta' Ottubru 2019, meta l-UE affermat mill-ġdid is- solidarjetà sħiħa tagħha ma' Ċipru , rigward ir-rispett tas-sovranità u d-drittijiet sovrani tiegħu skont id-dritt internazzjonali u stiednet lill-Kummissjoni u lis-Servizz Ewropew għall-Azzjoni Esterna biex iressqu proposti għal qafas għal miżuri restrittivi. Kuntest Fil-konklużjonijiet tiegħu tal-15 ta' Lulju 2019, il-Kunsill iddeplora l-fatt li, minkejja s-sejħiet ripetuti tal-Unjoni Ewropea biex it-Turkija ttemm l-attivitajiet illegali tagħha fil-Lvant tal-Mediterran, hija kompliet l-operazzjonijiet tagħha ta' tħaffir fl-ibħra territorjali ta' Ċipru. Il-Kunsill saħaq fuq l- impatt negattiv immedjat serju ta' dawn l-azzjonijiet illegali fuq il-firxa kollha tar-relazzjonijiet bejn l-UE u t-Turkija. Il-Kunsill appella lit-Turkija biex iżżomm lura minn azzjonijiet bħal dawn , taġixxi fi spirtu ta' relazzjonijiet tajbin bejn il-ġirien u tirrispetta s-sovranità u d-drittijiet sovrani ta' Ċipru skont id-dritt internazzjonali. Fid-dawl tal-attivitajiet illegali ta' tħaffir mit-Turkija li kienu qed ikomplu u ta' oħrajn ġodda, il-Kunsill diġà ddeċieda dakinhar li jissospendi n-negozjati dwar il-Ftehim Komprensiv dwar it-Trasport bl-Ajru u qabel li għall-mument ma jorganizzax il-Kunsill ta' Assoċjazzjoni u laqgħat ulterjuri tad-djalogi ta' livell għoli bejn l-UE u t-Turkija. Huwa approva wkoll il-proposta tal-Kummissjoni li titnaqqas l-assistenza ta' qabel l-adeżjoni lit-Turkija għall-2020 u stieden lill-Bank Ewropew tal-Investiment biex jirrevedi l-attivitajiet tiegħu ta' self fit-Turkija, b'mod partikolari b'rabta ma' self kopert minn bonds sovrani. Il-Kunsill iddeċieda wkoll li r-Rappreżentant Għoli u l-Kummissjoni għandhom jissoktaw il-ħidma dwar opzjonijiet għal miżuri mmirati. Fl-14 ta' Ottubru 2019, il-Kunsill fakkar u afferma mill-ġdid konklużjonijiet preċedenti tal-Kunsill u tal-Kunsill Ewropew, inkluż il-Konklużjonijiet tal-Kunsill Ewropew tat-22 ta' Marzu 2018 u tal-20 ta' Ġunju 2019, li jikkundannaw bil-qawwa l-azzjonijiet illegali kontinwi tat-Turkija fil-Lvant tal-Mediterran u fil-Baħar Eġew . Il-Kunsill esprima tħassib serju dwar l-attivitajiet illegali ta' tħaffir mit-Turkija fil-Lvant tal-Mediterran u ddeplora l-fatt li t-Turkija kienet għadha ma weġbitx għas-sejħiet ripetuti tal-Unjoni Ewropea biex ittemm dawn l-attivitajiet Deċiżjoni tal-Kunsill dwar miżuri restrittivi fid-dawl tal-attivitajiet ta' tħaffir mhux awtorizzat tat-Turkija fil-Lvant tal-Mediterran Din ir-riżorsa bħalissa hi disponibbli biss bil-lingwa jew il-lingwi li ġejjin: Konklużjonijiet tal-Kunsill dwar l-attivitajiet illegali ta' tħaffir mit-Turkija fil-Lvant tal-Mediterran, 14 ta' Ottubru 2019 Konklużjonijiet tal-Kunsill dwar l-attivitajiet illegali ta' tħaffir mit-Turkija fil-Lvant tal-Mediterran, 15 ta' Lulju 2019 Kif u meta l-UE tadotta sanzjonijiet Ara l-paġna tal-laqgħa